paragraph_text: Portland je najveći grad u američkoj saveznoj državi Oregon i sjedište okruga Multnomah. Nalazi se na rijeci Willamette neposredno prije njezina ušća u rijeku Columbiju u sjeverozapadnom dijelu Oregona i neposrednoj blizini granice sa saveznom državom Washington. Prema procjeni Američkog ureda za popis stanovništva u srpnju 2003. grad je imao 538.544 stanovnika, što je porast od 1,7% u odnosu na popis stanovništva iz 2000. kada je imao 529.121 stanovnika.